Danmarks Radio vil købe streaming for 202 millioner kroner

Det koster, når danskerne skal se Matador på nettet. Stigning i trafikken betyder flere penge til CDN-leverandør.

DR skal købe ny CDN-platform i et udbud på 202 millioner.

Et Content Delivery Network (CDN) gør det muligt for medievirksomheder som DR at betjene mange samtidige brugere, uden at der kommer klumper i transmissionen. Det sker ved at fordele et antal servere, så enkelte steder i netværket ikke overbelastes.

Udbuddet er på to år og kan forlænges med yderligere to år. Prisen er en væsentlig stigning i forhold til i dag, hvor leverandøren er Akamai.

»Det handler om gigabyte-pris og den mængde data, vi skal sende ud. Det handler om markedsprisen og det estimat, vi har,« oplyser konsulent i DR Birgitte Germann Skytte.

I beregningen har DR har forlænget de prisfald, der har været på gigabyte-priser over de seneste år.

»Det er en udregning ud fra en masse forudsætninger, som ikke nødvendigvis holder - måske bliver det billigere eller dyrere.«

Niels Sennicksen, som også er konsulent i DR, fortæller, at udbuddet også nævner peer-2-peer-teknologi som en del af leverancen. Det kan nedsætte behovet for servere ved at streame direkte mellem klienter.

»Det kan man bruge til live-tv, men jeg tror ikke, man er klar med det til on-demand. Det kan godt være, man kan indbygge noget intelligens på et tidspunkt, men den kræver, at en hel masse ser det samme på samme tidspunkt«.

DR er en af landets største udbydere af streaming-tv.